鄉人言
作者：張舜民
朝代：宋

paragraphs: 郴江有奇石，似牛伏岸側。
鄉人久相傳，過者有顛覆。
我與鄉人謀，鑿去可勿留。
祇消一日力，得弭千歲憂。
鄉人顧我笑，官必有闇拙。
大者不能圖，小者安能說。
方今民間事，頗有急於石。
當官貴居事，能不閑採拾。
我有本多田，今乃身無居。
雖有兒女輩，售人爲婢奴。
破家不足恡，所恨骨肉離。
官今將骨肉，好去將何之。
我雖有田里，亦聞官念此。
念此不能爲，何用居官爾。
乃指江中石，此物如有神。
不覆廉善士，獨傾貪虐人。
官今幸過此，行李都無害。
將我言日思，勿爲貧賤懈。
我聞鄉人言，背顙俱汗流。
欲問破家因，恐爲明者羞。